CELEX: 32010R0780
Language: ro
Date: 2010-09-02 00:00:00
Title: Regulamentul (UE) nr. 780/2010 al Comisiei din 2 septembrie 2010 de aprobare a unor modificări minore ale caietului de sarcini al unei denumiri înregistrate în Registrul denumirilor de origine protejate și al indicațiilor geografice protejate [Thüringer Leberwurst (IGP)]

3.9.2010   
            
            
               RO
            
            
               Jurnalul Oficial al Uniunii Europene
            
            
               L 233/19
            
         REGULAMENTUL (UE) NR. 780/2010 AL COMISIEI
   din 2 septembrie 2010
   de aprobare a unor modificări minore ale caietului de sarcini al unei denumiri înregistrate în Registrul denumirilor de origine protejate și al indicațiilor geografice protejate [Thüringer Leberwurst (IGP)]
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 510/2006 al Consiliului din 20 martie 2006 privind protecția indicațiilor geografice și a denumirilor de origine ale produselor agricole și alimentare (1), în special articolul 9 alineatul (2) a doua teză,
   întrucât:
   
               (1)
            
            
               Comisia a analizat cererea Germaniei, formulată în temeiul articolului 9 alineatul (1) primul paragraf din Regulamentul (CE) nr. 510/2006, de aprobare a modificării unor elemente din caietul de sarcini al indicației geografice protejate „Thüringer Leberwurst” înregistrată prin Regulamentul (CE) nr. 2400/96 al Comisiei (2), astfel cum a fost modificat prin Regulamentul (CE) nr. 2206/2003 (3).
            
         
               (2)
            
            
               Obiectul cererii este modificarea caietului de sarcini prin obligativitatea utilizării membranei naturale și prin extinderea tipurilor de ambalaje, în special pentru a permite utilizarea borcanelor de plastic, dar nu și a membranei artificiale. Acest lucru corespunde mai bine realităților pieței și preferințelor consumatorilor și facilitează exploatarea potențialului de piață existent.
            
         
               (3)
            
            
               Comisia a examinat modificările în cauză și a hotărât că sunt justificate. Având în vedere că modificările solicitate sunt minore, Comisia le poate aproba fără a recurge la procedura prevăzută la articolele 6 și 7 din regulamentul menționat,
            
         ADOPTĂ PREZENTUL REGULAMENT:
   Articolul 1
   Se aprobă modificările aduse caietului de sarcini al indicației geografice protejate „Thüringer Leberwurst” prevăzute în anexa I.
   Articolul 2
   Documentul unic actualizat este prevăzut în anexa II.
   Articolul 3
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 2 septembrie 2010.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 93, 31.3.2006, p. 12.
   
      (2)  JO L 327, 18.12.1996, p. 11.
   
      (3)  JO L 330, 18.12.2003, p. 13.
   
      ANEXA I
      Se aprobă următoarele modificări în caietul de sarcini al indicației geografice protejate „Thüringer Leberwurst”:
      La punctul „4.2. Descriere”, ultima frază de la primul paragraf se înlocuiește cu următorul text:
      „Cârnații se introduc în membrană naturală, cum este intestinul subțire de porc, vezica sau intestinul subțire de vită, sau se conservă în borcane de sticlă sau alte recipiente, cu excepția membranei artificiale.”
   
   
      ANEXA II
      
         DOCUMENT UNIC
      
      
         Regulamentul (CE) nr. 510/2006 al Consiliului privind protecția indicațiilor geografice și a denumirilor de origine ale produselor agricole și alimentare
         „THÜRINGER LEBERWURST”
         NR. CE: DE-PGI-0105-0222-02.02.2009
         IGP ( X ) DOP ( )
         1.   Denumire
         
         „Thüringer Leberwurst”
         2.   Statul membru sau țara terță
         
         Germania
         3.   Descrierea produsului agricol sau alimentar
         
         3.1.   Tip de produs
         
         
                     Clasa 1.2.
                  
                  
                     Produse din carne
                  
               3.2.   Descrierea produsului căruia i se aplică denumirea de la punctul 1
         
         Produsul este un tip de cârnați de casă, din ficat, cu gust picant și care se comercializează în stare proaspătă sau conservat. Principalul ingredient este ficatul proaspăt. Materia grasă provine din slănină și burtă curățate de șorici. Cârnații se introduc în membrană naturală, cum este intestinul subțire de porc, vezica sau intestinul subțire de vită, sau se conservă în borcane de sticlă sau alte recipiente, cu excepția membranei artificiale.
         Compoziție:
         carne de porc, ficat de porc, nitrat pentru saramură, ceapă călită, amestec de condimente (în special piper negru măcinat și măghiran de Turingia), aromă de fum.
         3.3.   Materii prime (numai pentru produsele prelucrate)
         
         —
         3.4.   Hrană pentru animale (numai pentru produsele de origine animală)
         
         —
         3.5.   Etape specifice ale producției care trebuie să se desfășoare în aria geografică delimitată
         
         Întregul proces de producție se desfășoară în aria geografică specificată.
         3.6.   Norme specifice privind felierea, răzuirea, ambalarea etc.
         
         —
         3.7.   Norme specifice privind etichetarea
         
         —
         4.   Delimitare concisă a ariei geografice
         
         Turingia
         5.   Legătura cu aria geografică
         
         5.1.   Specificitatea ariei geografice
         
         „Thüringer Leberwurst” este un produs cu tradiție seculară în Turingia. Este, probabil, la fel de vechi ca și meseria de măcelar. Chiar și în ziua de zi, acest tip de cârnați se produce cu ocazia sărbătorilor foarte populare de sacrificare a porcului din regiune și se consumă proaspăt direct din cazan. „Thüringer Leberwurst” face parte din gama de produse oferite de aproape orice producător de carne și cârnați din Turingia. S-a păstrat proveniența în denumire deoarece, în timpul fostei RDG, aceasta era folosită doar ca o indicație autentică a originii geografice.
         5.2.   Specificitatea produsului
         
         Cârnații de Turingia, din care face parte, din vremuri foarte îndepărtate, și „Thüringer Leberwurst”, au o bună reputație în Germania și în afara acesteia de peste 200 de ani. „Thüringer Leberwurst” este unul dintre cele mai populare tipuri de cârnați din Turingia.
         5.3.   Legătura cauzală dintre aria geografică și calitatea sau caracteristicile produsului (pentru DOP) sau o calitate anume, reputația sau alte caracteristici ale produsului (pentru IGP)
         
         Reputația produsului „Thüringer Leberwurst” se datorează măiestriei și experienței măcelarilor din Turingia, precum și rețetelor transmise din generație în generație.
         
            Trimitere la publicarea caietului de sarcini
         
         [Articolul 5 alineatul (7) din Regulamentul (CE) nr. 510/2006]
         Markenblatt, vol. 20 din 16.5.2008, partea 7a-bb, p. 33363
         http://register.dpma.de/DPMAregister/geo/detail.pdfdownload/148